Վերջին մի քանի ամիսների ընթացքում հայ հանրությունը հիմնականում զբաղված լինելով խորհրդարանական ընտրություններով, կարծես անուշադրության էր մատնել Ղարաբաղի շուրջ ծավալվող զարգացումները: Միայն հայ-ադրբեջանական շփման գծում չդադարող միջադեպերն էին հասարակության շրջանակներում քննարկման նյութ դառնում: Եվ քչերը եղան, որ ուշադրության արժանացրին Ադրբեջանում Միացյալ Նահանգների լիազոր և արտակարգ դեսպանի փոփոխությունն ու դրա նշանակությունը: Իսկ այդ պաշտոնում Մեթյու Բրայզային փոխարինել է Ռիչարդ Մորնինգսթարը: ԵՀԱԿ Մինսկի խմբի ամերիկացի նախկին համանախագահ Մեթյու Բրայզան հայ հասարակությանը հայտնի էր իր հակասական և, մեղմ ասած, ոչ հայանպաստ հայտարարություններով: Նա ամուսնացել էր թրքուհու հետ, ինչն ավելի էր նպաստում նրա հանդեպ հայության տածած անվստահությանը: Զգայական հարթությունից դուրս, այս դիվանագետի նկատմամբ հայերի հակակրանքը նաև արդարացվում է այն հանգամանքով, որ նա հայ-թուրքական հարաբերությունները պայմանավորում էր Ղարաբաղյան հակամարտության կարգավորմամբ: Եվ Բաքվում ԱՄՆ դեսպանի պաշտոնին հրաժեշտ տալուց հետո, նա շտապել էր Թուրքիա, որտեղ էլ ասել էր, թե Ամերիկայի Միացյալ Նահանգների վարչակազմն, այնուամենայնիվ, մի օր հաշվի կառնի իր դիրքորոշումը: